b'\n_START_ARTICLE_\nManuel Malagrida i Fontanet\n_START_SECTION_\nBiografia\n_START_PARAGRAPH_\nFill d\'un dels notaris m\xc3\xa9s prestigiosos de la capital de la Garrotxa, als setze anys an\xc3\xa0 a viure a Barcelona. El 1887 marx\xc3\xa0 a Par\xc3\xads, on es familiaritz\xc3\xa0 amb la ind\xc3\xbastria del tabac; tres anys m\xc3\xa9s tard, quan emigr\xc3\xa0 a l\'Argentina, aprofit\xc3\xa0 els coneixements adquirits per fundar-hi la f\xc3\xa0brica "Cigarrillos Par\xc3\xads", la primera del pa\xc3\xads austral. Com a part de la tasca per fer-la con\xc3\xa8ixer, convoc\xc3\xa0 dos concursos mundials de cartells publicitaris, els originals dels quals don\xc3\xa0 posteriorment al museu d\'Olot._NEWLINE_Un cop enriquit decid\xc3\xad tornar al Vell Continent. Aquest indiano s\'establ\xc3\xad a Barcelona, on comission\xc3\xa0 l\'arquitecte Joaquim Codina i Matal\xc3\xad perqu\xc3\xa8 li alc\xc3\xa9s el 1908 un edifici d\'estil modernista, la Casa Malagrida, que encara es pot admirar al passeig de Gr\xc3\xa0cia 27. Aquest edifici acabat en una c\xc3\xbapula coronada uneix, en la decoraci\xc3\xb3 de la fa\xc3\xa7ana, el continent americ\xc3\xa0 i l\'europeu. Mostres simb\xc3\xb2liques en s\xc3\xb3n les representacions que l\'escultor Pere Ricart i Mar\xc3\xa9s f\xc3\xa9u de l\'\xc3\xa0guila  pirenaica i el c\xc3\xb2ndor dels Andes, els busts de Colom i el general Mitre i dues representacions antropom\xc3\xb2rfiques, d\'Espanya (amb corona) i Argentina (amb barret frigi). Com a an\xc3\xa8cdota, quan el 1927 calgu\xc3\xa9 repintar la c\xc3\xbapula, l\'aprenent que realitz\xc3\xa0 la tasca fou el que, m\xc3\xa9s tard, seria el pintor de fama mundial Antoni Clav\xc3\xa9._NEWLINE_El 1916, Malagrida encet\xc3\xa0 la renovaci\xc3\xb3 urban\xc3\xadstica d\'Olot amb la construcci\xc3\xb3 en el "Pla dels Llacs" \xe2\x80\x93uns aiguamolls- d\'una ciutat jard\xc3\xad a l\'estil angl\xc3\xa8s avui coneguda per Eixample Malagrida, amb grans torres i edificis envoltats de jardins. Aquesta, dirigida en la part t\xc3\xa8cnica per l\'arquitecte municipal Joan Roca i Pinet i acabada el 1925 per Josep Esteve, s\'est\xc3\xa9n al sud-oest del nucli antic, i Malagrida hi mostr\xc3\xa0 l\'agermanament Espanya-Am\xc3\xa8rica batejant amb el nom de "pont de Colom" el pas que salva el Fluvi\xc3\xa0 i posant noms de regions espanyoles i de pa\xc3\xafsos americans a les vies que creuen el barri. Manuel Malagrida tamb\xc3\xa9 ced\xc3\xad els terrenys per a la construcci\xc3\xb3 de la Biblioteca Popular d\'Olot (1918, no existent en l\'actualitat) i la del grup escolar que porta el seu nom (1926)._NEWLINE_L\'ajuntament d\'Olot el declar\xc3\xa0 "Fill il\xc2\xb7lustre" el 1957, i el seu retrat s\'exhibeix a la Galeria d\'Olotins Il\xc2\xb7lustres. En vida tamb\xc3\xa9 li foren atorgades la Gran Creu d\'Isabel la Cat\xc3\xb2lica, l\'Orde de Carles III i la Gran Placa d\'Honor i M\xc3\xa8rit de la Creu Roja Espanyola. La seva documentaci\xc3\xb3 personal es conserva a l\'Arxiu Comarcal de la Garrotxa.'